26 Junie - 09 Julie 2021
RUSSIESE MUSIEKTOER 2021
(for enquiries in English, please send an email to info@toere.co.za)
26 Junie – 09 Julie (R40 990 plus *verpligte uitgawes van ongeveer R7 900)
Die musiektoer na Rusland is die derde musiektoer wat Christine van Wyk-Toere en Lorraine du Toit-Havemann Studio for Vocal Excellence aanbied. Die vorige twee musiektoere het op musiekstede in Europa gefokus. Weens die Covid-19-pandemie wat reisigers wêreldwyd onkant gevang het, moes ons noodgedwonge die Russiese Musiektoer wat vir Junie 2020 beplan was, uitstel. In Junie en Julie 2021 onderneem ons met trots 'n bootvaart van Moskou na St Petersburg waartydens die klem op musiek geplaas sal word.
Rusland se musiek, sang, operas en ballet is wêrelbekend. Ons woon 'n vertoning in die befaamde Bolshoi-teater in Moskou asook 'n balletuitvoering en folklore-vertoning in St Petersburg by. Indien 'n uitvoering in die Bolshoi-teater vir onvoorsiene redes nie realiseer nie (teaterskedules is eers drie maande voor vertonings beskikbaar), sal 'n ander musiekuitvoering in Moskou by die toerprogram en -prys ingesluit word.
'n Voltydse Russiese gids en aanboordmusikant vergesel ons groep vir die volle duur van die reis in Rusland.
Ons vaar met die MS Pushkin, wat deel van Mosturflot se vloot vorm. Die buite-kajuite wat ons bespreek het, bied maksimum uitsig deur die groot vensters. Elke kajuit het 'n private klein badkamer met 'n stort, wasbak en toilet. Elke kajuit het ook lugverkoeling, enkelbeddens op grondvlak (nie stapelbedjies nie) en 'n ingeboude kas. Die kajuite is nie groot nie, maar gerieflik.